अतिरिक्त पुलिस अधीक्षक राजेश व्यास ने बताया कि चहल्लुम के दौरान भगदड़ तब मची जब बड़ी संख्या में लोग हुसैन टेकरी के मुख्य दरवाज़े पर जमा हो गए.उन्होंने बताया कि पुलिस ने आधी रात के बाद लोगों को क़ाबू में करने के लिए उन्हें पीछे की तरफ़ धकेला. उन्होंने बताया कि इसके बाद मची भगदड़ में छह महिलाएं और चार पुरुष मारे गए.घटनास्थल से कुछ ही दूरी पर दो और शव मिले हैं जिनके बारे में पुलिस ने आशंका जताई है कि उन्होंने ठंड की वजह से दम तोड़ा होगा.रतलाम के कलेक्टर आर के शर्मा ने घटना की मजिस्ट्रेट जांच के आदेश दिए हैं. उन्होंने प्रत्येक मृतक के परिवार को दस हज़ार रूपए मुआवज़ा राशि के तौर पर देने की घोषणा भी की है.इससे पहले, पिछले वर्ष नवंबर में उत्तराखंड स्थित हरिद्वार में गायत्री परिवार के यज्ञ समारोह के दौरान मची भगदड़ में 20 लोग मारे गए थे जिनमें ज़्यादातर महिलाएं थीं.पिछले वर्ष जनवरी में ही केरल के इडक्की ज़िले के पुल्लुमेडू में मची भगदड़ में सबरीमाला मंदिर से लौट रहे सौ से अधिक श्रद्धालु मारे गए थे.